정조 9년
乙巳十月十六日未時。上御誠正閣。大臣備局堂上引見入侍時。左議政洪樂性。行刑曹判書李命植。行工曹判書金華鎭。行副司直金魯鎭仁陵君李在協。行副司直鄭昌聖。兵曹判書徐有隣。行副司直鄭好仁李柱國。禮曹參判李文源。吏曹參判沈豐之。司諫安廷玹。掌令宋銓。持平韓商新。校理李錫夏。修撰申耆。行都承旨金尙集。右承旨趙興鎭。假注書李敬五朴蓍壽。記注官金健修。記事官李崑秀。以次進伏訖。樂性曰。日候不調。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。臣於病伏中。伏見昨下備忘。十行絲綸。無非責躬之敎。臣不勝欽歎。而莫非群下不能對揚之罪。上天至仁。夫豈有無端警告之理。而如臣無似。冒居非據。一味尸素。事事昏憒。致使至尊。獨勞於上。群僚恬嬉於下。世道人心。漸至於莫可收拾之境。昨夜殷雷。職由於此。伏望及今斥退。更卜賢德。少答天譴焉。上曰。卿言過矣。樂性曰。知臣莫如君。不審殿下。奚取於臣。而置之具瞻之地。徒致國事之日益僨誤。以至綱紀也。義理也。朝象也。世道也。無一可恃。目今修省之道。宜先斥退臣身。臣之今日冒沒登筵。亦豈廉義之所敢出。而今此縷縷仰陳。實非策免之例語。伏乞曲垂體諒焉。上曰。所辭過矣。予於卿實有未可曉者。大臣去就。自別於庶僚。若以堂箚引咎。則雖或爲過。猶可說也。頃見卿箚。則旣不以此深引。昨夜微雷。何必如是爲咎乎。曉下傳敎。予則果有無限底意。而於卿身上。毫無箚着之語。尤不必如是矣。仍命入昨日備忘。賤臣承命持入。上命尙集讀訖。樂性曰。備忘中。下焉而犯上。臣焉而凌君。是豈臣子所可堪聞者乎。上曰。此則別無深意矣。大體言之。目今世道之至此。都緣予之不得其人而然。苟究厥咎。咎實在予矣。樂性曰。聖敎誠至當矣。此專由於有君無臣之致。早賜斥退。改卜賢德。則何憂乎倫彝之不明。何患乎綱紀之不正乎。雖以前訓將事言之。無識武夫。固不足深責。而至於堂箚中譴責之請。雖指銓官。而在臣處義。亦豈不愧恧乎。上曰。堂箚中譴責。猶屬歇後語。至於大臣下二字。予不欲提說。予所以爲卿傷痛者此也。樂性曰。聖敎至此。臣心靦然。實無對人之顔矣。上曰。卿言至此。予心不安。若知卿之如是。予何必提說也。不須說去說來。徒損體面。其止之。樂性曰。臣方俟勘之不假。何敢陳勉於上。而目今言路之杜塞。誠非細憂。昨下傳敎。雖不及於求言。而三司諸臣。旣登筵席。導之使言。區區之望也。上曰。三司之臣。自有言責。豈必求之而後言也。又下敎曰。戶判。何爲不參也。樂性曰。聞方胥命云矣。上曰。何故也。樂性曰。聞以望筒事。荐承嚴敎。萬萬惶懍云矣。上曰。昨因承宣所奏望筒不備。事極屑越。故特下下屬科治之命矣。因此而竝與鑄錢草記。尙不修入云乎。樂性曰。此則未遑提問矣。上曰。待命於何處乎。樂性曰。方在金吾門外云矣。上曰。以故判書朴文秀事。旣有先朝受敎。無乃不知禁令而然乎。樂性曰。此亦有關國綱。聞甚駭然矣。上曰。今有一事勉飭于卿等者。夷險一節。固不可責之於今世之人。而大抵近來人心。以擇燥濕爲占便。避事務爲能事。無一擔當底意。此何世道。此何臣分乎。似此無嚴之習。出自北賊申晦輩無忌無憚。任渠所欲之致。若使在下者。惟其心之所好。則幾何其不至於不奪不厭之境乎。昨日備忘云云。非特爲一趙㻐而然矣。雖以前訓將事言之。鑄錢命下之後。何敢圖頉乎。予於渠輩。設或假借。今日朝廷。若有君綱臣分。渠輩焉敢乃爾。今若曲副曰有國綱。古亦有金萬重親問之擧。予於戶判。何難處分。此不過一號令間事。今日紀綱。雖曰掃地。決無如此之理。此重臣。應知此箇事體。俄者卿之云云。似因傳者之誤。使兵判出問其委折。可也。有隣承命出問。還奏曰。臣承命往問于戶判。則以爲。嚴敎之下。不勝惶蹙。待罪于金吾近處云。而鑄堂則當擧行云矣。上曰。斯速退去。鑄錢草記。使之卽爲書入。可也。上謂樂性曰。予以卿久置中書者。以卿之慈諒和吉。導率此世界。漸入於鎭安和平之域矣。予之斷斷苦心。專在於全保世家休養生息。而其奈陰謀潛滋。上下角立。未見孚感之效。一任其心之所欲。如是而國勢安得不岌嶪。主威安得不孤危。備忘中。煦濡釀禍亂賊跳踉等語。予意深矣。古聖王制禮作樂。蓋欲使不率敎不循規者。有所懲畏。今日國綱。雖無餘地。予決不爲此輩所牢籠矣。仍下不敢聞之敎。樂性曰。殿下何爲而有此敎也。此豈臣子所可堪聞者乎。伏乞還收焉。上曰。言敎旣異於傳敎。則將何以收還耶。樂性曰。今日在廷諸臣。何敢自爲身謀。不思仰體全保之聖意。而難平者心。不齊者物。千奇百怪。底定無期。屢勤中朝而發歎。每致聖心之煩惱。此莫非如臣無似不能對揚德意。使世道朝象。至於如此。一則臣罪。二則臣罪。聖敎之下。惶懍愧恧。直欲鑚地而不可得矣。上曰。予不煩惱矣。若煩惱則發心恙己久矣。姑且止之。第陳廟謨。可也。樂性曰。此統制使李邦一狀啓也。以爲。晉州戰船二隻。一時燒燼。兵船二隻。又被延及。事極驚駭。該牧使李白圭。常時不能檢飭之罪。請令廟堂稟處。出火人與船將各人等所犯輕重及舟什軍器之被燒數爻。追于論啓請勘矣。兩戰船之一時燒燼。二兵船之又被延及。事極萬萬驚駭。牧使李白圭爲先拿問定罪。失火根因。各別嚴査。卽爲馳啓之意分付。何如。上曰。依爲之。出擧條樂性曰。方物封裹。只隔數日。而正使方在罷職中。何以爲之乎。敢此仰達矣。上曰。敍用。可也。出擧條命書榻敎曰。冬至上使安春君烿敍用。命植曰。雷異告警。聖心驚動。至有賓對之命。弭災之方。豈在於簿書節目之間乎。亂逆層生。種下生種。昨秋以後。已失臣死之義。而目今倫彝絶而法綱蕩然。蔡濟恭金漢耆李魯春事。臣於筵席屢陳之。迄無處分矣。刑政之未伸。孰大於此。今若一番下詢。則其罪自當立判。殿下何惜而不卽處分乎。上曰。向於前訓將。戶判。禮參入侍。悉諭予意。刑政之不伸。予非不知。而以蔡濟恭事言之。予於麟漢龜柱。猶不寬貸。今於濟恭。有何一分顧藉乎。大抵丙申春獄。䵝䵢難明。予豈惜於此重臣而然哉。至於李魯春事。未知誰好誰惡。而若其深惡而痛絶者。予未之見矣。大體魯春本罪之外。可殺之罪。不一而足。一年之內。乍陽乍陰。章疏之間。千態萬狀。放恣無忌。胡至此極。世果有眞惡魯春者乎。間或有口然而心不然者。予豈爲誅心之論。而所深惡者此也。刑政之紊亂。至於魯春而極矣。不待卿言而予亦知之矣。且以沈頤之事言之。昨日陳章。有若分疏者然。放恣無嚴。何至是耶。命植曰。古人云。君相不言命。命之在天者。猶可挽回。則今此口然而心不然。登筵則論斥。出外則稱道。便成一種風習。人心世道。至於此極者。何也。其所轉移之機。豈不在於我殿下乎。明示好惡。好者則曰好。惡者則曰惡。則當致從風之化。如是然後。世道可以挽回。人心可以底定矣。上曰。挽回世道。豈可獨運於上乎。予所以縷縷不知止者。猶恐見欺於卿等而然矣。命植曰。此莫非臣等不忠不誠之罪。無他可達之辭矣。在協曰。今於遇災修省之日。臣適待罪獄官。竊有所區區仰達者矣。金吾草記。至蒙允下。而魯春尙在保放中。誠不勝慨恨矣。上曰。卿又何如。是乎。金吾之任遞差。就座。可也。樂性曰。判義禁所奏之言。旣是職分內事。恐不必如是下敎矣。上曰。然則置之。廷玹等進前合啓曰。請黜置罪人鄭致達妻。亟令王府。快正典刑。以洩神人之憤。上曰。不允。廷玹等曰。請物故罪人德相。亟施孥籍之典。上曰。不允。廷玹等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。上曰。不允。廷玹銓商新等曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。廷玹等曰。請還寢李觀源定配之命。更令王府。設鞫得情。上曰。不允。廷玹等曰請遲晩後物故罪人啓能。亟施孥籍之典。上曰。不允。廷玹等曰。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。廷玹等曰。請亟寢煥億島配之命。仍令王府。加刑得情。快施王章。上曰。不允。廷玹等曰。請物故罪人衡。亟命王府。施以孥戮之典。上曰。不允。廷玹等曰。請梟示罪人炯采。亟命王府。快施孥戮之典。上曰。不允。廷玹等曰。請正刑罪人福榮。亟令王府。快施孥戮之典。上曰。不允。廷玹等曰。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。上曰。不允。廷玹等曰。臣等俱以魯劣。猥叨言責。前後懲討。尙未準請。國綱日頹。民彝日斁。亂萌未杜。王章未伸。聖主獨憂於上。諸臣伈泄於下。臣等隨衆進退。久著癏曠。郵罰不加。愧恧徒深。伏奉昨夜備忘。臣等媕阿之罪。益無所逃。何敢爲揚揚趨進之計。而賓對有命。牌召儼臨。合辭義重。冒沒登筵。內自循省。倍切慙悚。其何可一刻仍據於臺次乎。請命遞斥臣等之職。上曰。勿辭。亦勿退待。銓商新曰。請大靜縣爲奴罪人金壽賢。依律處斷。上曰。不允。銓等曰。請興陽縣爲奴罪人河翼龍。亟令王府。設鞫得情。快正王法。上曰。不允。銓等曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。銓等曰。請薪智島荐棘罪人瑩中。設鞫嚴問。快施當律。上曰。不允。銓等曰。請物故罪人國榮。亟施孥籍之典。上曰。不允。銓等曰。請捕廳罪人煥九。亟令王府。嚴加鞫問。快正典刑。上曰。不允。銓等曰。請亟寢李魯春島配之命。仍令王府。還囚南間。設鞫嚴問。期於得情。上曰。不允。銓等曰。請尹得孚。嚴鞫得情。上曰。不允。銓等曰。請金斗默抄選之望。亟施刊改之典。上曰。亟停勿煩。銓等曰。請掌令高益擎乘馹上來事。下諭。何如。上曰。雖無求言之敎。而有言責者。旣登筵席。固當陳戒。而默無一言。遽請下諭臺臣事。極爲慨然矣。銓等曰。臣等庸愚譾劣。不敢以言責自居。而每叨見職。只謄故紙。邦章之不行。亂萌之未折。莫非臣等前後溺職之罪也。束帶趨朝。有靦面目。朝伏見所下備忘。仰體警惕之聖念。何待求言而應旨。第緣牌召臨門。趨承爲急。愚迷之見。相議以爲。先登賓對。次陳文字計矣。及承聖敎。誨責備至。臣等含默之罪。於是乎益著矣。其何敢一刻晏然於臺次乎。請命遞斥臣等之職。上曰。勿辭。興鎭曰。掌令宋銓。再啓煩瀆。退待物論矣。上曰。知道。興鎭曰。掌令宋銓下諭啓辭。未承批前。徑陳避嫌。有損臺體。推考。何如。上曰。依爲之。出擧條廷玹曰。臣之不職之罪。已陳合避之中。而伏奉筵敎。以今日臺臣之嘿無一言。誨責備至。憲臣引避臣隨離次。自上特下諫臣勿避之命。府請未了。院啓未陳。臣之處義。雖似與憲臣有間。臣之詣臺登筵之時。與憲臺略有商議於合辭陳懷。而憲臣旣蒙責敎於所懷未達之前。則臣與憲臣。所失初無異同。況臣遽先離伏。擧措乖當。大損臺體。以此以彼。尤何敢一刻晏然於職次乎。請命遞斥臣職。上曰。勿辭。亦勿退待。樂性曰。今日特敎次對。亶出於遇災修省之至意。而登筵諸臺。傳啓之後。默無一言。及承責敎。始乃避嫌。而語涉分疏。大損臺體。不可無警。入侍兩司諸臣。竝罷職。何如。上曰。推考。可也。出擧條廷玹曰。臣以無似。屢入言地。未嘗以一言半辭。仰裨聖德。居常愧恧。靡所容措。今於見職。豈敢爲晏然承當之計。而合辭義急於懲討。微忱倍切於逖違。强隨諸臺。冒登前席。而當今日遇災警惕。上下講究之際。臣又一味泯默。致勤責敎。及乎引避。又荷聖度之寬假。臣於是實覺感愧之交極。而大僚筵斥。又於臣措躬無地。目今大小含默之時。若論其罪。如臣溺職之臺官。宜居其先。固知縷縷陳避之極爲悚惶。而不避猥越。復此冒煩。以臣情踪。何敢暫時仍蹲於臺次乎。請命遞斥臣職。上曰。勿辭。興鎭曰。司諫安廷玹。再啓煩瀆。退待物論矣。上曰。知道。尙集曰。臣於今曉赴闕之路。伏見備忘。始知有夜來雷異。及到漏院。院啓已入。不得聯參。而聖敎中煦濡釀禍四字。竊有所仰達者。自徑昨秋今春以後。民彝絶矣。臣分墜矣。而忍痛含憤。尙今食息。臣等之罪。萬殞猶輕。臣於昨冬。亦以此仰陳。而我殿下一味煦濡。尙未見有奮發之擧。臣之今日所憂。不在於昨夜微雷。而實在於此矣。伏願深留聖意焉。上曰。予自有商諒區別之道。卿言。予亦知之矣。昌聖曰。臣於日昨辭疏之末。有所仰請。而未蒙恩批。尙今悚蹙矣。如此幺麽之類。非謂亂階也。無識常漢。不知罪犯之重。必懷怨懟之心。而名以市井。或於闕內使役之際。每有渾入之慮。故臣於年前待罪京兆時。凡係逆家所屬。間因事端。至於草記遠逐矣。其在肅淸輦轂之道。決不可任其居住於城闕近處。凶賊傔人之妻。雖已刑配。其傔之父子兄弟。卽令京兆逐送鄕外。似宜矣。上曰。依爲之。出擧條上曰。今日賓對。果行何事。出於愛禮之義。猶賢乎己矣。仍命退。諸臣以次退出。